2.1 ปัจจัยความเสี่ยง

ภาวะเศรษฐกิจในปี 2552 ชะลอตัวอย่างต่อเนื่องจากปี 2551 โดยเฉพาะในไตรมาสที่ 1
และไตรมาสที่2
อันเป็นผลเนื่องจากความเสี่ยงของภาวะเศรษฐกิจโลกที่กระทบต่อการส่งออกของประเทศ
และภาคการผลิตที่ขยายตัวในระดับต่ำ
รวมถึงการบริโภคและการลงทุนในประเทศที่ชะลอตัวอย่างต่อเนื่อง
อย่างไรก็ดีภาวะเศรษฐกิจในช่วงไตรมาส 3และไตรมาส4ปี2552 เริ่มส่งสัญญาณในด้านบวก
เนื่องจากยอดคำสั่งซื้อสินค้าจากต่างประเทศเริ่มกลับมา ประกอบกับเข้าสู่ช่วงฤดูการท่องเที่ยว
และการใช้จ่ายครัวเรือนที่ปรับตัวสูงขึ้นเพราะมีความเชื่อมั่นว่าภาวะเศรษฐกิจมีการฟื้นตัวที่ดีขึ้น
อย่างไรก็ตามก็ยังคงมีปัจจัยเสี่ยงและเงื่อนไขการฟื้นตัวของภาวะเศรษฐกิจอีกหลายประการ อาทิ
ความผันผวนของราคาน้ำมัน ความแตกแยกทางการเมืองภายในประเทศ
การแก้ไขปัญหาในเขตนิคมมาบตาพุด ปัญหาภัยแล้ง
นโยบายการเงินที่เหมาะสมเพื่อสนับสนุนการฟื้นตัวทางเศรษฐกิจของประเทศและเพิ่มความสามารถในการแข่งขันทางด้านการค้ากับต่างประเทศ
นโยบายสนับสนุนธุรกิจอสังหาริมทรัพย์ ซึ่งบริษัทฯได้ติดตามสถานการณ์ต่างๆอย่างใกล้ชิด
เพื่อกำหนดแนวทางการดำเนินธุรกิจให้เหมาะสม
โดยมีปัจจัยความเสี่ยงที่อาจมีผลกระทบต่อการดำเนินงานของบริษัทฯ คือ

1. ความเสี่ยงจากความผันผวนของราคาวัตถุดิบ

ราคาวัตถุดิบมีความผันผวนสูง เนื่องมาจากการเปลี่ยนแปลงทางเศรษฐกิจ
ความผันผวนของราคาน้ำมันเชื้อเพลิง
รวมทั้งการเปลี่ยนแปลงด้านอุปสงค์และอุปทานโดยเฉพาะราคาปูนซิเมนต์ , เหล็กเส้น, PC-Wire,
หินและทราย
ซึ่งเป็นวัตถุดิบหลักที่ใช้ในกระบวนการผลิตที่จะส่งผลกระทบต่อธุรกิจทั้งในเชิงบวกและเชิงลบ
บริษัทฯต้องติดตามประเมินสถานการณ์อย่างใกล้ชิด
พร้อมทั้งกำหนดกลยุทธ์ในการบริหารความเสี่ยงที่เหมาะสม
ได้แก่การบริหารการจัดหาวัตถุดิบเพื่อลดความเสี่ยงทางด้านราคา
การควบคุมและบริหารสินค้าคงคลังที่มีประสิทธิภาพ

2. ความเสี่ยงจากความผันผวนของราคาน้ำมัน

ความผันผวนของราคาน้ำมัน ล้วนเป็นปัจจัยที่อยู่นอกเหนือการควบคุม
เนื่องจากมีความเกี่ยวเนื่องกับเหตุการณ์อื่นหลายปัจจัย เช่นภาวะเศรษฐกิจโลก
ปัญหาทางการเมืองระหว่างประเทศ มีผลทำให้เกิดความผันผวนต่อราคาน้ำมัน
ซึ่งภาครัฐได้กำหนดแนวทางแก้ไขปัญหาโดยส่งเสริมให้ใช้แก๊สธรรมชาติ (NGV)
เป็นเชื้อเพลิงทดแทนน้ำมัน รวมทั้งกำหนดนโยบายด้านราคาเพื่อลดภาระค่าใช้จ่ายของผู้ประกอบการ
บริษัทฯได้บริหารความเสี่ยงโดยได้เปลี่ยนเครื่องยนต์รถบรรทุกให้ใช้แก๊สธรรมชาติเป็นเชื้อเพลิง
จำนวน 43 คัน จากจำนวนทั้งสิ้น 71 คัน
เพื่อลดภาระค่าใช้จ่ายในการขนส่งซึ่งเป็นค่าใช้จ่ายที่สูงมากรองจากต้นทุนขาย

3. ความเสี่ยงจากการแข่งขัน

จากภาวะเศรษฐกิจที่ชะลอตัว และความผันผวนขอราคาวัตถุดิบ
ทำให้ตลาดสินค้าวัสดุก่อสร้างมีการแข่งขันที่รุนแรงเพื่อเร่งระบายสินค้า
ดังนั้นเพื่อเพิ่มขีดความสามารถในการแข่งขัน ฝ่ายบริหารจึงให้ความสำคัญกับการวิจัยและพัฒนาสินค้า
การควบคุมคุณภาพ การบริการ การบริหารและจัดการสินค้าคงคลัง การพัฒนาบุคลากร
การบริหารการจัดส่งและขนส่ง เพื่อให้การบริหารจัดการมีประสิทธิภาพยิ่งขึ้น
และคงความเป็นผู้นำในธุรกิจนี้ต่อไป

4. ความเสี่ยงจากการให้กู้ยืมเงินแก่บริษัทย่อย

ณ วันที่ 31 ธันวาคม 2552 บริษัทฯมีเงินให้กู้ยืมแก่บริษัท อรดา จำกัด ซึ่งเป็นบริษัทย่อย
โดยบริษัทฯถือหุ้นในสัดส่วนร้อยละ 99.99 เป็นจำนวนเงินทั้งสิ้น 21.50 ล้านบาท
เป็นการให้กู้ยืมในรูปของตั๋วสัญญาใช้เงิน ปลอดหลักทรัพย์ค้ำประกัน ครบกำหนดเมื่อทวงถาม
บริษัทฯจึงมีความเสี่ยงที่อาจสูญเสียเงินให้กู้ยืมแก่บริษัทย่อยดังกล่าว อย่างไรก็ตามบริษัท อรดา
จำกัด ประกอบธุรกิจพัฒนาอสังหาริมทรัพย์ และมีสินทรัพย์รวมทั้งสิ้น 126.67
ล้านบาทโดยเป็นบ้านสร้างเสร็จก่อนขายเป็นจำนวนเงินรวม 47.20 ล้านบาท ,มีหนี้สินรวม 34.37
ล้านบาท และมีผลการดำเนินงานที่มีกำไร
จึงมีศักยภาพที่มีกระแสเงินสดในการชำระหนี้และดอกเบี้ยแก่บริษัท นอกจากนี้ บริษัทฯ
มีนโยบายที่ให้ความสำคัญต่อการดำเนินงานของบริษัทย่อย ได้แก่การส่งตัวแทนเข้าเป็นกรรมการ
การกำหนดนโยบายและควบคุมดูแลการดำเนินธุรกิจของบริษัทย่อยอย่างใกล้ชิด
รวมทั้งดูแลและติดตามการชำระคืนหนี้และดอกเบี้ยให้แก่บริษัทฯ ตามกำหนด บริษัทฯ
จึงคาดว่าไม่น่ามีปัญหาการชำระคืนหนี้ของบริษัทย่อยและไม่ได้ตั้งค่าเผื่อหนี้สงสัยจะสูญจากการให้กู้ยืมเงินแก่บริษัทย่อย